## Statut Turističke zajednice Osječko-baranjske županije

### NN 3/2011 (5.1.2011.), Statut Turističke zajednice Osječko-baranjske županije

TURISTIČKA ZAJEDNICA OSJEČKO-BARANJSKE ŽUPANIJE

61

Na temelju članaka 12. i 15. Zakona o turističkim zajednicama i promicanju hrvatskog turizma (»Narodne novine«, broj 152/2008), Skupština Turističke zajednice Osječko-baranjske županije, uz prethodnu suglasnost Ministarstva turizma, na sjednici održanoj 28. prosinca 2010. donijela je

STATUT

TURISTIČKE ZAJEDNICE OSJEČKO-BARANJSKE ŽUPANIJE

I. OPĆE ODREDBE

Članak 1.

Turistička zajednica Osječko-baranjske županije (u daljnjem tekstu: Zajednica) je pravna osoba, čije su članice turističke zajednice općina, gradova, područja i mjesta osnovane na području Osječko-baranjske županije.

Članak 2.

Zajednica se smatra osnovanom danom stupanja na snagu ovoga Statuta, a svojstvo pravne osobe stječe danom upisa u Upisnik turističkih zajednica Ministarstva turizma. Prava i obveze Zajednice utvrđene su Zakonom o turističkim zajednicama i promicanju hrvatskog turizma (u daljnjem tekstu: Zakon) i ovim Statutom.

Članak 3.

Turistička Zajednica Osječko-baranjske županije pravni je slijednik Turističke Zajednice Osječko-baranjske županije upisane u Upisnik turističkih zajednica Ministarstva turizma list broj 205, stranica A, upisni broj 173 (klasa: 334-03/94-03/212 urbroj: 529-02/95-0002) od 17. srpnja 1995. godine.

Članak 4.

(1) Naziv Zajednice je: »Turistička zajednica Osječko-baranjske županije«.

(2) Sjedište Zajednice je: Osijek.

Članak 5.

(1) Zajednica ima svoj znak. Sadržaj i izgled znaka utvrdit će se posebnom odlukom.

(2) Zajednica ima pečat okruglog oblika promjera 25 mm u koji je kružno upisan tekst: Turistička zajednica Osječko-baranjske županije Osijek.

Članak 6.

Zajednicom upravljaju njezini članovi i njihova se prava utvrđuju prema visini udjela članova u prihodima Zajednice i njihovom značaju za ukupni razvoj turizma.

Članak 7.

Zajednica ima stručnu službu za obavljanje stručnih i administrativnih poslova vezanih za zadaće Zajednice (u daljnjem tekstu: Turistički ured).

Članak 8.

(1) Rad Zajednice je javan.

(2) Javnost rada osigurava se i ostvaruje na način propisan ovim Statutom.

Članak 9.

(1) Djelovanje Zajednice temelji se na načelu opće korisnosti.

(2) Turistička zajednica ne smije obavljati gospodarske djelatnosti, osim ako Zakonom nije drugačije propisano.

(3) Iznimno od stavka 2. ovog članka, Turistička zajednica može:

1. upravljati javnom turističkom infrastrukturom danom na upravljanje od strane jedinice lokalne samouprave,

2. organizirati manifestacije i priredbe,

3. objavljivati komercijalne oglase na svojim promotivnim materijalima,

4. prodavati suvenire, turističke karte i vodiče, osim vlastitog promotivnog materijala,

5. obavljati druge poslove i zadaće od javnog interesa u funkciji razvoja turizma i destinacije koje nisu u suprotnosti sa Zakonom, drugim propisima i ovim Statutom.

(4) Turistička zajednica ne smije imati ulog u temeljnom kapitalu trgovačkog društva.

Članak 10.

(1) Turistička zajednica županije, poštujući načelo racionalnosti, može na području županije osnivati podružnice turističke zajednice, u slučaju kada na području županije nisu osnovane turističke zajednice općina ili gradova i mjesta.

(2) Podružnica turističke zajednice županije se osniva odlukom skupštine turističke zajednice županije u skladu sa statutom.

(3) Podružnica turističke zajednice županije upisuje se u Upisnik.

(4) Podružnica turističke zajednice županije nije pravna osoba.

II. ZADAĆE ZAJEDNICE

Članak 11.

(1) Zadaće Zajednice su sljedeće:

1. promocija turističke destinacije na razini županije samostalno i putem udruženog oglašavanja,

2. upravljanje javnom turističkom infrastrukturom danom na upravljanje od strane županije,

3. sudjelovanje u definiranju ciljeva i politike razvoja turizma na nivou županije u svezi s politikom planiranja razvoja turizma na nacionalnom nivou,

4. izrada strategije razvoja turizma na nivou županije,

5. promocija turističke ponude županije u zemlji i inozemstvu u koordinaciji s Hrvatskom turističkom zajednicom,

6. obogaćivanje ukupne turističke ponude županije i kreiranje novih proizvoda turističke regije, a poglavito u selektivnim oblicima turizma (seoski, kulturni, zdravstveni turizam i dr.),

7. pružanje stručne i svake druge pomoći turističkim zajednicama s područja županije u pitanjima važnim za njihovo djelovanje i razvoj, te poticanje i pomaganje razvoja turizma na područjima koja nisu turistički razvijena,

8. koordinacija djelovanja i nadzor izvršavanja ciljeva i zadaća turističkih zajednica općina i gradova s područja županije,

9. sudjelovanje u izradi planova razvoja turizma i strateškoga marketinškog plana hrvatskog turizma,

10. donošenje strateškoga marketinškog plana za područje županije, sukladno strateškom marketinškom planu hrvatskog turizma,

11. poticanje, očuvanje, unapređivanje i promicanje svih postojećih turističkih resursa i potencijala, te turističke ponude županije,

12. prikupljanje i tjedna i mjesečna obrada podataka o turističkom prometu i svih drugih podataka bitnih za praćenje izvršenja postavljenih ciljeva i zadaća (zbirno izvješće općina i gradova),

13. obavljanje informativnih poslova u svezi s turističkom ponudom,

14. izrada polugodišnjih i godišnjih izvješća, analiza i ocjena ostvarenja programa rada i financijskog plana turističke zajednice županije,

15. ustrojavanje jedinstvenog turističkog informacijskog sustava, sustava prijave i odjave turista i statističke obrade prema turističkim zajednicama nižeg ustroja i Hrvatskoj turističkoj zajednici,

16. objedinjavanje zajedničkih razvojnih projekata turističkih zajednica općina i gradova, te turističkih zajednica područja od značaja za županiju,

17. obavljanje i drugih poslova propisanih ovim Zakonom ili drugim propisom.

(2) Turistička zajednica županije sudjeluje i provoditi programe i akcije Hrvatske turističke zajednice od zajedničkog interesa za sve subjekte u turizmu, te podizanja razine kvalitete turističke ponude Hrvatske.

(3) Turističke zajednice županija surađuju s regionalnim turističkim organizacijama iz drugih zemalja i mogu biti članovi međunarodnih turističkih organizacija.

III. ČLANOVI ZAJEDNICE, NJIHOVA PRAVA, OBVEZE I ODGOVORNOSTI

Članak 12.

Zajednica ima obvezatne i počasne članove.

1. Obvezatni članovi

Članak 13.

(1) Obvezatni članovi Zajednice su turističke zajednice općina, gradova, mjesta i turističke zajednice područja osnovane na području županije.

Članak 14.

Obvezatno članstvo u Zajednici prestaje prestankom rada turističke zajednice općine, grada, mjesta i turističke zajednice područja osnovane na području Osječko-baranjske županije.

2. Počasni članovi

Članak 15.

(1) Počasnim članom Zajednice mogu biti imenovane domaće i strane fizičke osobe posebno zaslužne za razvoj i promicanje turizma na području Zajednica.

(2) Odluku o imenovanju počasnog člana Zajednice donosi Skupština Zajednice na prijedlog Turističkog vijeća.

(3) Počasni članovi Zajednice ne mogu birati niti biti birani u tijela Zajednice.

(4) Počasni članovi mogu sudjelovati u radu sjednice Skupštine Zajednice i skupovima što ih organizira Zajednica, bez prava odlučivanja.

3. Prava, obveze i odgovornosti članova Zajednice

Članak 16.

Članovi Zajednice imaju prava, obveze i odgovornosti:

■ davati poticaje jačanju i promicanju turizma na području Zajednice,

■ usklađivati svoje interese i međusobne odnose radi postizanja ciljeva Zajednice u skladu sa Zakonom i ovim Statutom,

■ poticati suradnju i koordinaciju s pravnim i fizičkim osobama koje su neposredno ili posredno uključene u turistički promet na razini županijskog gospodarskog ustroja radi zajedničkog dogovaranja, utvrđivanja i provođenja plana razvoja turističke i ugostiteljske djelatnosti kao dijela cjelovitog gospodarskog razvoja Županije,

■ sudjelovati u radu Zajednice i manifestacijama koje ona organizira,

■ birati predstavnike u tijela Zajednice putem kojih upravljaju poslovima Zajednice,

■ predlagati razmatranje pitanja iz djelokruga Zajednice radi zauzimanja stavova i davati prijedloge za njihovo rješavanje,

■ predlagati izmjene i dopune Statuta i drugih općih akata,

■ davati prijedloge i primjedbe na rad tijela Zajednice,

■ predlagati sudjelovanje Zajednice u raznim manifestacijama (kulturnim, sportskim i drugim priredbama i događanjima) značajnim za cijelu Županiju,

■ razmjenjivati u Zajednici informacije, obavljati konzultacije i organizirati sastanke,

■ davati podatke i izvješća potrebna za izvršavanje zadaća Zajednice,

■ koristiti stručnu pomoć Zajednice u pitanjima iz djelokruga Zajednice,

■ biti obaviješteni o radu Zajednice i njenih tijela i o materijalno-
-financijskom poslovanju,

■ pridržavati se odredbi Statuta, odluka, zaključaka i drugih akata tijela Zajednice.

IV. TIJELA ZAJEDNICE

Članak 17.

Tijela Zajednice su:

1. Skupština

2. Turističko vijeće

3. Nadzorni odbor

4. Predsjednik zajednice

1. Skupština Zajednice

Članak 18.

(1) Skupština Zajednice je najviše tijelo upravljanja u Zajednici.

(2) Skupštinu Zajednice čine predstavnici članova turističkih zajednica općina, gradova, područja i mjesta s područja Zajednice.

(3) Broj predstavnika članova u skupštini Zajednice utvrđuje se tako da je svaka turistička zajednica zastupljena s najmanje jednim predstavnikom. Veći broj predstavnika pojedinačne turističke zajednice ovisi o turističkom značenju područja za koje je osnovana, a određuje se razmjerno udjelu turističke zajednice u prihodima Zajednice i to tako da:

– turistička zajednica općine, grada, područja ili mjesta s područja djelovanja Zajednice koja sudjeluje s manje od 1% u ukupnom prihodu Zajednice ima jednog predstavnika u Skupštini Zajednice,

– turistička zajednica općine, grada, područja ili mjesta s područja djelovanja Zajednice koja sudjeluje s 1,00% do 3,00% u ukupnom prihodu Zajednice ima dva predstavnika u Skupštini Zajednice,

– turistička zajednica općine, grada, područja ili mjesta s područja djelovanja Zajednice koja sudjeluje s 3,01% do 5,00% u ukupnom prihodu Zajednice ima tri predstavnika,

– turistička zajednica općine, grada, područja ili mjesta s područja djelovanja Zajednice koja sudjeluje s najmanje 5,01 do 10,00% u ukupnom prihodu Zajednice ima četiri predstavnika i

– turistička zajednica općine, grada, područja ili mjesta s područja djelovanja Zajednice koja sudjeluje s više od 10% u ukupnom prihodu Zajednice ima pet predstavnika

(4) Udio u prihodu iz stavka 3. ovoga članka utvrđuje se prema prihodu u godini koja prethodi godini u kojoj se provode izbori za skupštinu Zajednice.

(5) Ako tijekom mandata dođe do promjene udjela u prihodima za više od 10 %, broj predstavnika članova Skupštine iznova će se utvrditi prema stavku 3. ovog članka.

(6) Promjenu iz stavka 5. ovog članka utvrđuje Skupština istodobno s donošenjem godišnjeg financijskog izvješća.

(7) Članovi, odnosno predstavnici članova Zajednice ne mogu putem punomoći ovlastiti drugu osobu da umjesto njih sudjeluje u radu Skupštine.

Članak 19.

(1) Skupština Zajednice:

1. donosi Statut Zajednice,

2. donosi Poslovnik o radu Skupštine Zajednice,

3. donosi odluku o osnivanju i ustroju Turističkog ureda i druge opće akte Zajednice,

4. donosi godišnji program rada Zajednice te razmatra izvješće o njegovom ostvarivanju,

5. donosi financijski plan i godišnje financijsko izvješće Zajednice,

6. odlučuje o počasnim članovima Zajednice na prijedlog Turističkog vijeća,

7. bira i razrješava

– članove Turističkog vijeća,

– članove Nadzornog odbora,

– predstavnike Zajednice u Sabor Hrvatske turističke zajednice,

8. daje nadležnim tijelima inicijative za donošenje zakona i drugih propisa,

9. razmatra i zauzima stavove o najznačajnijim pitanjima koja proizlaze iz zadaća Zajednice, predlaže mjere i poduzima radnje za njihovo izvršavanje,

10. razmatra i odlučuje o drugim pitanjima kada je to predviđeno propisima i ovim Statutom.

Članak 20.

(1) Mandat članova Skupštine Zajednice traje četiri godine.

(2) Članu Skupštine Zajednice može prestati mandat i prije isteka vremena na koje je primljen:

– opozivom od strane člana Zajednice čiji je predstavnik,

– prestankom rada kod člana Zajednice čiji je predstavnik,

– na osobni zahtjev.

(3) Skupština Zajednice može predložiti članu Zajednice da opozove svog predstavnika, ako svoju dužnost ne obavlja u skladu sa zadaćama Zajednice ili je uopće ne obavlja.

(4) Novoizabranom članu Skupštine mandat traje do isteka vremena na koji je bio izabran član Skupštine kojem je prestao mandat na jedan od načina utvrđen u stavku 2. ovog članka.

Članak 21.

Izbore za Skupštinu Zajednice raspisuje Turističko vijeće najkasnije 60 dana prije isteka mandata Skupštine Zajednice

Članak 22.

(1) Skupština turističke zajednice održava se najmanje dva puta godišnje.

(2) Skupština Zajednice odlučuje na sjednicama.

(3) Izvanredna sjednica saziva se u slučaju:

– izbora članova Turističkog vijeća ili Nadzornog odbora ako se njihov broj smanji za više od 1/4,

– na zatjev Nadzornog odbora, Turističkog vijeća, najmanje 1/10 članova Skupštine, direktora Turističkog ureda.

(4) Podnositelj zahtjeva za sazivanje izvanredne sjednice dužan je predložiti dnevni red Skupštine Zajednice.

(5) Ako u slučaju iz stavka 3. ovog članka predsjednik Zajednice ne sazove Skupštinu Zajednice, Skupštinu Zajednice mogu sazvati Turističko vijeće, Nadzorni odbor ili 20 % članova Skupštine.

Članak 23.

(1) Skupština Zajednice pravovaljano odlučuje ako je na sjednici nazočno više od polovice ukupnog broja članova Skupštine Zajednice.

(2) Skupština Zajednice donosi odluke većinom glasova nazočnih članova Skupštine, ako za pojedino pitanje ovim Statutom nije drugačije odredeno.

(3) Način sazivanja i vođenja sjednice Skupštine Zajednice i druga pitanja vezana za održavanje sjednice Skupštine uređuje se Poslovnikom.

2. Turističko vijeće

Članak 24.

(1) Turističko vijeće je izvršno je tijelo Skupštine Zajednice.

(2) Turističko vijeće odgovorno je Skupštini Zajednice.

Članak 25.

(1) Turističko vijeće Zajednice:

1. provodi odluke i zaključke Skupštine Zajednice,

2. predlaže Skupštini godišnji program rada i financijski plan,

3. predlaže Skupštini godišnje financijsko izvješće,

4. upravlja imovinom Zajednice sukladno Zakonu i ovom Statutu, te sukladno programu rada i financijskom planu,

5. donosi opće akte za stručnu službu Zajednice,

6. utvrđuje prijedlog Statuta i prijedlog izmjena Statuta,

7. priprema prijedloge i daje mišljenja o pitanjima o kojima odlučuje Skupština,

8. odlučuje o korištenju sredstava za izgradnju, adaptaciju i nabavu poslovnog prostora u skladu s financijskim planom,

9. imenuje direktora Turističkog ureda na temelju javnog natječaja, te ga razrješava,

10. utvrđuje granice ovlasti za zastupanje Zajednice i raspolaganje financijskim sredstvima Zajednice,

11. daje ovlaštenje za zastupanje Zajednice u slučaju spriječenosti direktora,

12. donosi poslovnik o svom radu,

13. donosi opće akte koje ne donosi Skupština Zajednice,

14. zahtjeva i razmatra izvješće direktora o njegovom radu i radu Turističkog ureda, te obavezno donosi odluku o prihvaćanju ili neprihvaćanju navedenog izvješća,

15. potiče suradnju s drugim turističkim zajednicama i drugim pravnim i fizičkim osobama koje su neposredno ili posredno uključene u turistički promet,

16. obavlja i druge poslove utvrđene Zakonom o turističkim zajednicama i promicanju hrvatskog turizma i ovim Statutom.

Članak 26.

(1) Turističko vijeće Zajednice ima predsjednika i deset članova, od kojih osam bira skupština turističke zajednice županije iz redova članova turističke zajednice, vodeći računa o teritorijalnoj zastupljenosti i o zastupljenosti djelatnosti u turizmu (pružatelji ugostiteljskih usluga, putničke agencije i dr.), a po jednog člana delegiraju Hrvatska gospodarska komora i Hrvatska obrtnička komora iz redova svojih članova.

(2) Predsjednik Zajednice je predsjednik Turističkog vijeća.

Članak 27.

(1) Mandat članova Turističkog vijeća traje četiri godine.

(2) Članu Turističkog vijeća može prestati mandat i prije isteka vremena na koje je izabran:

1. opozivom od strane tijela koje ga je delegiralo,

2. na osobni zahtjev.

(3) Član Turističkog vijeća može se opozvati ako ne obavlja svoje dužnosti u skladu sa Zakonom i ovim Statutom, ne provodi odluke Skupštine Zajednice i Turističkog vijeća.

(4) Na mjesto člana Turističkog vijeća kojem je mandat prestao na temelju prethodnog stavka, nadležno tijelo bira novog člana na vrijeme do isteka mandata na koji je izabran prethodnik.

Članak 28.

(1) Turističko vijeće radi na sjednicama.

(2) Predsjednik Zajednice saziva i predsjedava sjednici Turističkog vijeća.

(3) U slučaju odsutnosti, odnosno spriječenosti predsjednika, sjednici Turističkog vijeća predsjedava zamjenik predsjednika kojeg odredi predsjednik Zajednice i koji za svoj rad odgovara predsjedniku Zajednice.

Članak 29.

(1) Turističko vijeće može pravovaljano odlučivati ukoliko je na sjednici nazočno više od polovice članova Vijeća.

(2) Turističko vijeće odlučuje većinom glasova nazočnih članova.

Članak 30.

(1) Turističko vijeće odluke donosi u pravilu javnim glasovanjem.

(2) Turističko vijeće može odlučiti da se o određenom pitanju odlučuje tajnim glasovanjem.

(3) Način sazivanja i vođenja sjednica Turističkog vijeća i druga pitanja u svezi održavanje sjednice Turističkog vijeća uređuju se Poslovnikom.

3. Nadzorni odbor

Članak 31.

(1) Nadzorni odbor je nadzorno tijelo Zajednice.

(2) Nadzorni odbor ima tri člana, a čine ga:

1. dva člana koja bira Skupština Zajednice,

2. jedan član kojeg delegira Turističko vijeće Hrvatske turističke zajednice.

(3) Član Nadzornog odbora ne može biti članom drugih tijela Zajednice.

(4) Nadzorni odbor iz redova svojih članova bira predsjednika i njegovog zamjenika.

(5) Nadzorni odbor donosi poslovnik o svom radu.

Članak 32.

(1) Nadzorni odbor nadzire:

1. vođenje poslova Zajednice,

2. materijalno i financijsko poslovanje i raspolaganje sredstvima Zajednice,

3. izvršenje i provedbu programa rada i financijskog plana Zajednice.

(2) O obavljenom nadzoru Nadzorni odbor Zajednice podnosi pisano izvješće Turističkom vijeću i Skupštini Zajednice, te Turističkom vijeću Hrvatske turističke zajednice.

(3) U izvješću iz stavka 2. ovog članka Statuta Nadzorni odbor dužan je posebno navesti: djeluje li Zajednica u skladu sa zakonima i aktima Zajednice, te odlukama Skupštine i Turističkog vijeća; jesu li godišnja i druga financijska izvješća sastavljena u skladu sa stanjem u poslovnim knjigama Zajednice i pokazuju li ispravno stanje; ocjenu o poslovanju i vođenju poslovanja; da li se program rada i financijski plan izvršavaju i provode i u kojoj mjeri, te mišljenje i savjete o mogućnostima poboljšanja njihove provedbe.

(4) Nadzorni odbor provodi nadzor iz stavka 1. ovog članka Statuta najmanje dva puta godišnje.

Članak 33.

(1) Sjednicu Nadzornog odbora saziva i rukovodi njenim radom predsjednik, a u slučaju njegove odsutnosti zamjenik predsjednika.

(2) Nadzorni odbor može pravovaljano odlučivati ako je sjednici nazočna većina članova Odbora, a odluke donosi većinom glasova ukupnog broja članova.

(3) Način sazivanja i vođenja sjednica Nadzornog odbora i druga pitanja u svezi održavanje sjednica Nadzornog odbora uređuju se Poslovnikom.

(4) Poslovnik iz stavka 3. ovog članka donosi Nadzorni odbor.

Članak 34.

(1) Mandat članova Nadzornog odbora traje četiri godine.

(2) Članu Nadzornog odbora može prestati mandat i prije isteka vremena na koje je izabran:

– opozivom od strane tijela koje ga je izabralo, odnosno delegiralo,

– na osobni zahtjev.

(3) Član Nadzornog odbora može se opozvati ako svoju dužnost u Nadzornom odboru ne obavlja u skladu sa Statutom i aktima tijela Zajednice.

(4) Na mjesto člana Nadzornog odbora kojem je mandat prestao na temelju prethodnog stavka nadležno tijelo bira novog člana na vrijeme do isteka mandata na koje je izabran prethodnik.

4. Predsjednik Zajednice

Članak 35.

(1) Predsjednik Zajednice predstavlja Zajednicu.

(2) Dužnost predsjednika Zajednice obnaša župan.

(3) Predsjednik Zajednice je i predsjednik Skupštine i predsjednik Turističkog vijeća.

(4) Predsjednik Zajednice saziva i predsjedava Skupštini Zajednice i saziva i predsjedava sjednicama Turističkog vijeća.

(5) U trenutku razrješenja župana sukladno propisu kojim se uređuju jedinice lokalne samouprave prestaje njegova dužnost predsjednika Zajednice, a u navedenom slučaju dužnost predsjednika obnaša povjerenik sukladno propisu koji regulira izbore župana.

Članak 36.

Predsjednik Zajednice:

– predstavlja Zajednicu,

– saziva i predsjeda Skupštini Zajednice,

– saziva i predsjeda Turističkom vijeću,

– organizira, koordinira i usklađuje rad i aktivnosti Zajednice u skladu sa zakonom, ovim Statutom i programom rada Zajednice,

– brine se o zakonitom i pravodobnom izvršavanju zadaća Zajednice,

– pokreće i brine se o suradnji Zajednice s drugim turističkim zajednicama i drugim tijelima sa zajedničkim interesom,

– brine se o pripremi sjednica Skupštine Zajednice i Turističkog vijeća,

– potpisuje odluke i druge akte koje donosi Skupština Zajednice i Turističko vijeće,

– obavlja i druge poslove utvrđene aktima Skupštine Zajednice i Turističkog vijeća.

Članak 37.

U slučaju odsutnosti, odnosno spriječenosti predsjednika, sjednici Skupštine predsjeda zamjenik predsjednika kojeg odredi predsjednik Zajednice i koji za svoj rad odgovara predsjedniku Zajednice.

5. Radna tijela

Članak 38.

(1) Skupština Zajednice i Turističko vijeće mogu osnovati privremena radna ili savjetodavna tijela (radne skupine, savjet, komisiju i sl.) radi razmatranja određenog pitanja, davanja mišljenja i prijedloga o značajnim pitanjima iz njihovog djelokruga.

(2) Skupština Zajednice i Turističko vijeće odlukom o osnivanju tijela iz prethodnog stavka utvrđuju sastav, djelokrug rada i druga pitanja vezana za rad toga tijela.

V. PREDSTAVLJANJE I ZASTUPANJE ZAJEDNICE

Članak 39.

(1) Zajednicu predstavlja predsjednik Zajednice, a zastupa direktor Turističkog ureda.

(2) Direktor Turističkog ureda može dati pismenu punomoć drugoj osobi za zastupanje Zajednice.

(3) Ako se opća punomoć daje osobi koja nije zaposlena u Zajednici, za davanje ove punomoći potrebna je suglasnost Turističkog vijeća.

(4) Punomoć iz stavka 2. ovog članka daje se sukladno odredbama zakona kojim se uređuju obvezni odnosi.

VI. TURISTIČKI URED

Članak 40.

(1) Radi obavljanja stručnih i administrativnih poslova Zajednice osniva se Turistički ured.

(2) Sjedište Turističkog ureda je u sjedištu Zajednice.

Članak 41.

(1) Odluku o osnivanju Turističkog ureda donosi Skupština Zajednice.

(2) Djelokrug, unutarnje ustrojstvo, organizaciju i sistematizaciju radnih mjesta Turističkog ureda utvrđuje Turističko vijeće aktom o ustrojstvu i sistematizaciji, na prijedlog direktora Ureda.

Članak 42.

Turistički ured obavlja osobito ove poslove:

– provodi zadatke utvrđene programom rada Zajednice,

– obavlja stručne i administrativne poslove u svezi pripremanja sjednica tijela Zajednice,

– obavlja stručne i administrativne poslove u svezi s izradom i izvršavanjem akata tijela Zajednice,

– obavlja pravne, financijske i knjigovodstvene poslove, kadrovske i opće poslove, vodi evidencije i statističke podatke utvrđene propisima i aktima Zajednice,

– izrađuje analize, informacije i druge materijale za potrebe tijela Zajednice,

– daje tijelima Zajednice kao i drugim zainteresiranim stručna mišljenja o pitanjima iz djelokruga Zajednice,

– obavlja i druge poslove koje mu odrede tijela Zajednice.

Članak 43.

(1) Na radne odnose zaposlenih u Turističkom uredu primjenjuju se opći propisi o radu, ako Zakonom nije drugačije propisano.

(2) Ministar pravilnikom propisuje posebne uvjete glede stručne spreme, radnog iskustva, znanja jezika i drugih posebnih znanja i sposobnosti, koje moraju ispunjavati zaposleni u Turističkom uredu.

(3) Direktor Turističkog ureda i radnici na stručnim poslovima na izvršenju zadaća Zajednice, osim ispunjavanja posebnih uvjeta utvrđenih pravilnikom iz stavka 2. ovog članka Statuta, moraju imati položen stručni ispit za rad u Turističkom uredu.

(4) Stručni ispit polaže se prema ispitnom programu, a o položenom ispitu izdaje se uvjerenje.

(5) Ministar pravilnikom propisuje ispitni program za stručni ispit, sastav ispitne komisije i način polaganja ispita.

(6) Iznimno od stavka 3. ovog članka položeni stručni ispit ne moraju imati osobe koje imaju odgovarajuću stručnu spremu i najmanje 10 godina radnog staža na poslovima u turizmu u toj stručnoj spremi.

(7) Osoba iz stavka 3. ovog članka, koja u trenutku sklapanja ugovora o radu ispunjava uvjete utvrđene propisom iz stavka 2. ovog članka, ali nema položen stručni ispit mora u roku od jedne godine od dana stupanja na rad položiti stručni ispit.

(8) Radniku iz stavka 7. ovog članka koji ne položi stručni ispit prestaje radni odnos po isteku posljednjeg dana roka za polaganje stručnog ispita.

Članak 44.

(1) Turistički ured Zajednice ima direktora.

(2) Direktora Turističkog ureda na temelju javnog natječaja imenuje Turističko vijeće.

(3) Direktor Turističkog ureda, osim uvjeta propisanih pravilnikom iz stavka 2. članka 44. ovog Statuta, mora ispunjavati i uvjet da mu pravomoćnom sudskom presudom ili rješenjem o prekršaju nije izrečena mjera sigurnosti ili zaštitna mjera zabrane obavljanja poslova iz područja turizma, dok ta mjera traje.

Članak 45.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

Članak 46.

(1) Turističku zajednicu do izbora direktora zastupa predsjednik Zajednice.

(2) Direktora Turističkog ureda, u slučaju odsutnosti ili spriječenosti, zamjenjuje osoba koju imenuje Turističko vijeće iz redova članova Vijeća.

(3) Osoba koja zamjenjuje direktora Turističkog ureda ima prava i dužnosti direktora.

Članak 47.

(1) Direktor Turističkog ureda organizira i rukovodi radom i poslovanjem Turističkog ureda i u granicama utvrđenih ovlasti odgovoran je za poslovanje Zajednice.

(2) Direktor je za svoj rad odgovoran Turističkom vijeću i predsjedniku Zajednice.

(3) Direktor Turističkog ureda i drugi radnici zaposleni u Turističkom uredu ne mogu biti predsjednicima niti članovima skupštine, turističkog vijeća i nadzornog odbora niti jedne turističke zajednice.

(4) Direktoru Turističkog ureda nije dopušteno obavljanje ugostiteljske i turističke djelatnosti na području županije.

(5) Direktor Turističkog ureda ne smije donositi odluke, odnosno sudjelovati u donošenju odluka koje utječu na financijski ili drugi interes njegovog bračnog druga, djeteta ili roditelja.

(6) Direktor Turističkog ureda ne smije biti član upravnog ili nadzornog odbora trgovačkog društva ili druge pravne osobe koja je član Zajednice.

(7) Direktor Turističkog ureda:

1. zastupa Zajednicu i poduzima sve pravne radnje u ime i za račun Zajednice,

2. zastupa Zajednicu u svim postupcima pred sudovima, upravnim i drugim državnim tijelima, te pravnim osobama za javnim ovlastima,

3. organizira i rukovodi radom i poslovanjem Turističkog ureda,

4.provodi odluke Turističkog vijeća,

5. organizira izvršavanje zadaća Zajednice,

6. u granicama utvrđenih ovlasti odgovoran je za poslovanje Zajednice i zakonitost rada Turističkog ureda,

7. usklađuje materijalne i druge uvjete rada Turističkog ureda i brine se da poslovi i zadaću budu na vrijeme i kvalitetno obavljeni u skladu s odlukama, zaključcima i programom rada Zajednice i njezinih tijela,

8. najmanje jednom godišnje Turističkom vijeću podnosi izvješće o svom radu i radu Turističkog ureda,

9. odlučuje o zapošljavanju djelatnika u Turističkom uredu i raspoređivanju djelatnika na određena radna mjesta u skladu s aktom o ustrojstvu i sistematizaciji Turističkog ureda,

10. upozorava djelatnike Turističkog ureda i tijela Zajednice na zakonitost njihovih odluka,

11. odlučuje o službenom putovanju djelatnika Zajednice, korištenju osobnih automobila u službene svrhe i o korištenju sredstava reprezentacije,

12. predlaže ustrojstvo i sistematizaciju Turističkog ureda,

13. odlučuje o povjeri pojedinih stručnih poslova trećim osobama ako ocijeni da je potrebno i svrsishodno, a u cilju izvršenja zadataka Zajednice,

14. potpisuje poslovnu dokumentaciju Zajednice,

15. priprema, zajedno sa predsjednikom Zajednice, sjednice Turističkog vijeća i Skupštine Zajednice,

16. predlaže mjere za unapređenje organizacije rada Turističkog ureda,

17. obavlja i druge poslove utvrđene Zakonom, aktima Zajednice i odlukama tijela Zajednice.

Članak 48.

(1) Direktor Turističkog ureda može biti razriješen:

1. na osobni zahtjev,

2. ako zbog neizvršenja ili nemarnog vršenja svoje dužnosti Zajednica nije mogla vršiti svoje zadatke ili je izvršenja tih zadataka bilo otežano,

3. ako je uslijed nezakonitog, nesavjesnog ili nepravilnog rada ili zbog prekoračenja ovlaštenja nastala ili mogla nastati šteta,

4. ako bez osnovanog razloga ne izvrši ili odbije izvršiti odluke tijela Zajednice ili postupa protivno tim odlukama,

5. ako najmanje jednom godišnje ne podnese Turističkom vijeću izvješće o svom radu i radu Turističkog ureda,

6. ako Turističko vijeće ne prihvati izvješće o radu direktora i Turističkog ureda.

(2) Prijedlog za pokretanje postupka za razrješenje direktora, predsjednik, Skupština ili Nadzorni odbor moraju podnijeti u slučaju iz stavka 1. točka 2.,3., 4., 5. i 6. ovog članka.

(3) Prije donošenja odluke o razrješenju, direktoru se mora dati mogućnost da se izjasni o razlozima za razrješenje.

(4) Odluku o razrješenju direktora Turističkog ureda donosi Turističko vijeće glasovanjem.

VII. ODGOVORNOSTI ZA OBAVLJANJE DUŽNOSTI U ZAJEDNICI

Članak 49.

(1) Svaki član tijela Zajednice osobno je odgovoran za savjesno obavljanje svojih dužnosti.

(2) Svaki član tijela Zajednice odgovoran je za svoj rad tijelu koje ga je izabralo, a članovi Skupštine Zajednice odgovorni su članu Zajednice kojeg predstavljaju.

(3) Direktor Turističkog ureda odgovoran je za zakonito, savjesno i stručno obavljanje dužnosti i zadataka koje mu je utvrdilo Turističko vijeće.

VIII. GOSPODARENJE U ZAJEDNICI

Članak 50.

(1) Zajednica nastupa u pravnom prometu samostalno – u svoje ime i za svoj račun.

(2) Za obveze u pravnom prometu Zajednica odgovara cjelokupnom svojom imovinom.

Članak 51.

Financijsko-materijalno poslovanje Zajednice vodi se po propisima koji uređuju računovodstvo neprofitnih organizacija.

Članak 52.

Za svaku poslovnu godinu Zajednica utvrđuje program rada i financijski plan.

Članak 53.

(1) Prijedlog programa rada i prijedlog financijskog plana Zajednice utvrđuje Turističko Vijeće i podnosi ga Skupštini Zajednice do 31. listopada tekuće godine za slijedeću poslovnu godinu.

(2) Zajednica dostavlja prijedlog programa rada i prijedlog financijskog plana za slijedeću poslovnu godinu, u roku iz st. 1 ovog članka, Hrvatskoj turističkoj zajednici.

Članak 54.

(1) Godišnji program rada i godišnji financijski plan Zajednice sadrže pojedinačno utvrđene planirane zadatke i potrebna financijska sredstva za njihovo izvršenje.

(2) Prijedlog programa rada i financijskog plana Zajednice dostavlja se članovima Skupštine Zajednice u roku od 8 dana prije održavanja sjednice na kojoj se isti dokumenti donose.

Članak 55.

(1) Tijekom godine Zajednica može mijenjati i dopunjavati svoj program rada i godišnji financijski plan.

(2) Ako tijekom godine dođe do odstupanja programa rada i financijskog plana u obujmu većem od 5%, Zajednica je dužna donijeti izmjene, odnosno dopune programa rada i financijskog plana.

(3) Izmjene iz stavka 2. ovog članka obavljaju se po postupku koji je propisan za donošenje programa rada i godišnjeg financijskog plana.

Članak 56.

(1) Za izvršenje programa rada i godišnjeg financijskog plana odgovorno je Turističko vijeće.

(2) Naredbodavac za izvršenje financijskog plana je direktor Turističkog ureda.

Članak 57.

Turističko vijeće dužno je Skupštini Zajednice podnijeti financijsko izvješće u roku koje ono odredi.

Članak 58.

(1) Prijedlog godišnjeg financijskog izvješća za prethodnu godinu Turističko vijeće podnosi Skupštini Zajednice do kraja veljače.

(2) Prijedlog godišnjeg financijskog izvješća u roku iz stavka 1. ovog članka Turističko Vijeće podnosi i Nadzornom odboru.

(3) Prijedlog godišnjeg financijskog izvješća mora se staviti na uvid članovima Skupštine Zajednice osam dana prije razmatranja na Skupštini.

(4) Godišnje financijsko izvješće za prethodnu godinu dostavlja se Hrvatskoj turističkoj zajednici.

(5) Godišnje financijsko izvješće za prethodnu godinu donosi Skupština Zajednice do kraja ožujka tekuće godine.

(6) Godišnje financijsko izvješće obvezno sadržava podatke o izvršenju programom rada pojedinačno utvrđenih zadataka, izdacima njihovog izvršenja, izdacima za poslovanje Turističkog ureda i rad tijela Zajednice, ostvarenju prihoda po izvorima, financijskom rezultatu poslovanja, usporedbu financijskog plana i njegovog ostvarenja s obrazloženjem odstupanja, analizu i ocjenu izvršenja programa, te procjenu učinka poduzetih aktivnosti na razvoj turizma.

Članak 59.

(1) Zajednica ostvaruje prihode iz slijedećih izvora:

1. boravišne pristojbe, u skladu s posebnim zakonom,

2. članarine, u skladu s posebnim zakonom,

3. proračuna grada,

4. od obavljanja gospodarskih djelatnosti iz članka 10. stavak 3. Zakona

5. od imovine u vlasništvu.

(2) Pored izvora iz stavka 1. ovog članka, poslovanje ili pojedine aktivnosti Zajednice mogu se financirati i dodatnim sredstvima koja osiguravaju njihovi članovi i zainteresirane pravne i fizičke osobe.

(3) Zajednica se, na temelju posebne odluke Turističkog vijeća, može financijski zaduživati u cilju realizacije programa rada i financijskog plana, ali ukupna vrijednost zaduženja ne smije prelaziti 50% financijskim planom predviđenih prihoda.

Članak 60.

(1) U financijskom planu Zajednice može se izdvojiti dio prihoda kao neraspoređena sredstva (tekuća rezerva) koja se koriste tijekom godine za nepredviđene i nedovoljno predviđene poslove i zadatke koji se financiraju iz financijskog plana Zajednice.

(2) Sredstvima tekuće rezerve raspolaže Turističko vijeće.

Članak 61.

Sredstva Zajednice vode se na jedinstvenom žiro-računu.

Članak 62.

Višak prihoda nad rashodima Zajednice koristi se u svrhu promicanja i unapređenja turističkog područja Zajednice.

Članak 63.

(1) Turističko vijeće Zajednice upravlja imovinom Zajednice s pozornošću urednog i savjesnog gospodarstvenika.

(2) Za nabavu i otuđenje nekretnina Turističko vijeće mora zatražiti prethodnu suglasnost Skupštine Zajednice, koja o tome odlučuje većinom glasova svih članova Skupštine Zajednice.

IX. JAVNOST RADA ZAJEDNICE

Članak 64.

Javnost rada Zajednice osigurava se i ostvaruje dostavom pisanih materijala i putem sjednica tijela Zajednice za članove Zajednice, objavom na oglasnoj ploči Zajednice odnosno putem sredstava javnog priopćavanja ili na drugi prikladan način.

Članak 65.

Predsjednik Zajednice odgovoran je za redovito, potpuno i po obliku i sadržaju pristupačno informiranje javnosti o radu Zajednice.

X. POSLOVNA TAJNA

Članak 66.

(1) Poslovnu tajnu Zajednice čine isprave i podaci čije bi odavanje neovlaštenoj osobi bilo protivno poslovanju Zajednice i štetilo interesima i poslovnom ugledu Zajednice.

(2) Predsjednik Zajednice određuje koje isprave i podaci su poslovna tajna, kako i ostala pitanja u svezi s poslovnom tajnom.

(3) Poslovnu tajnu dužni su čuvati svi članovi i zaposleni u Zajednici koji na bilo koji način saznaju za ispravu ili podatak koji je utvrđen kao poslovna tajna.

(4) Povreda odredaba ovog Statuta koja se odnosi na poslovnu tajnu je teža povreda radne dužnosti.

XI. ZAŠTITA PRIRODE I ČOVJEKOVA OKOLIŠA

Članak 67.

(1) Zajednica obavlja poslove i ispunjava svoju zadaću na način koji osigurava zaštitu prirode i poboljšava kvalitet čovjekova okoliša sukladno propisima u Republici Hrvatskoj.

(2) Posebnu brigu Zajednica vodi o zaštiti i čuvanju kulturnih dobara.

XII. STATUT I DRUGI OPĆI AKTI

Članak 68.

(1) Zajednica ima Statut i druge opće akte (pravilnici, odluke, poslovnici).

(2) Opći akti Zajednice moraju biti u suglasnosti s odredbama Statuta. Statut mora biti u suglasnosti sa zakonom i drugim propisima.

(3) U slučaju nesuglasnoti općih akata sa Statutom primjenjivat će se odgovarajuće odredbe Statuta.

(4) Ocjenu suglasnosti općih akata sa Statutom daje Skupština Zajednice.

(5) Kada utvrdi da opći akt nije u suglasnosti sa Statutom, Skupština Zajednice svojom odlukom ukida ili poništava taj akt odnosno njegove pojedine odredbe.

Članak 69.

(1) Statut donosi, uz prethodnu suglasnost Ministarstva turizma, Skupština Zajednice dvotrećinskom većinom svih predstav¬nika u Skupštini Zajednice.

(2) Poslovnik o radu Skupštine donosi Skupština Zajednice na svojoj prvoj sjednici običnom većinom glasova.

(3) Ostale opće akte donosi Turističko vijeće Zajednice na prijedlog predsjednika Zajednice ili na osobnu inicijativu, a opće akte Turističkog ureda na prijedlog direktora Turitičkog ureda.

Članak 70.

Opći akti Turističkog ureda su:

– o ustrojstvu

– o organizaciji i sistematizaciji radnih mjesta,

– o radnim odnosima, disciplinskoj i materijalnoj odgovornosti zaposlenih,

– o obračunu i isplati plaća, naknada plaća i ostala primanja,

– akti utvrđeni Statutom i odlukom Turističkog vijeća.

Članak 71.

(1) Izmjene i dopune Statuta donose se u postupku i na način određen za donošenje Statuta.

(2) Prijedlog za izmjene i dopune Statuta može podnijeti Turističko vijeće ili najmanje desetina članova Skupštine Zajednice.

(3) Prijedlog izmjena i dopuna Statuta dostavlja se članovima Skupštine Zajednice radi davanja primjedbi i prijedloga. Primjedbe i prijedlozi dostavljaju se Turističkom vijeću Zajednice u roku od osam dana od dana primitka. Nakon razmatranja primjedbi i prijedloga Turističko vijeće utvrđuje prijedlog izmjena i dopuna Statuta i upućuje ga Ministarstvu turizma na suglasnost. Nakon dobivene suglasnosti na Prijedlog izmjena i dopuna Statuta, upućuje ga Skupštini Zajednice na usvajanje.

Članak 72.

(1) Statut Zajednice objavljuje se u Službenom vjesniku Osječko-baranjske županije.

(2) Opći akti Zajednice oglašavaju se na oglasnoj ploči Zajednice, a opći akti Turističkog ureda na oglasnoj ploči Ureda.

(3) Opći akti Zajednice stupaju na snagu danom oglašavanja.

XIII. PRIJELAZNE I ZAVRŠNE ODREDBE

Članak 73.

(1) Zajednica je dužna uskladiti svoj ustroj i druge opće akte s odredbama Zakona i Statuta u roku od 30 dana od dana stupanja na snagu Statuta.

(2) Do konstituiranja tijela Zajednice u skladu s ovim Statutom, dosadašnja tijela Zajednice nastavljaju sa radom.

(3) Do usklađenja općih akata s odredbama Statuta primjenjuju se opći akti.

XIV. PRIJELAZNE I ZAVRŠNE ODREDBE

Članak 74.

Stupanjem na snagu ovog Statuta prestaje važiti Statut Turističke Osječko-baranjske županije upisane u Upisnik turističkih zajednica Ministarstva turizma list broj 205, stranica A, upisni broj 173 (klasa: 334-03/94-03/212 urbroj: 529-02/95-0002) od 17. srpnja 1995. godine.

Članak 75.

Ovaj Statut stupa na snagu osam dana od dana objave u »Narodnim novinama«.

Predsjednik Skupštine
župan dr. Vladimir Šišljagić, v. r.

Statut, NN 3/2011-61